Derbi Juventus – Milan
Derbi Juventus – Milan rivalstvo je između dva najtrofejnija italijanska nogometna kluba: Juventusa i AC Milana. Ovaj derbi smatra se klasikom italijanskog nogometa, uz Derby d'Italia (Juventus – Inter) i Derby della Madonnina (Milan – Inter). Iako ovo rivalstvo nije derbi u strogom smislu te riječi nego "klasik", navijači obje strane strane snažno doživljavaju susrete. U okviru Serije A vrlo često to bude utakmica za neku od pozicija u vrhu, a ponekad i odlučujuća za titulu prvaka. To je najčešće igrana utakmica u historiji italijanskog nogometnog prvenstva (210 puta), a druga po ukupnom broju susreta na italijanskoj nogometnoj sceni (241) nakon Derby d'Italije. Ujedno ​je i najstariji nogometni susret u Italiji koji se i danas igra: prvi takmičarski odigran je 28. aprila 1901. Rivalstvo između bianconera i rossonera često se doživljava, ​​slično kao i Derby d'Italia, kao odraz društveno-ekonomskog i političkog suparništva između Torina i Milana, najvećih gradova u sjeverozapadnoj Italiji, koji sa Genovom čine industrijski trougao, društveno-ekonomsku regiju u kojoj je sport doživio najveći razvoj u zemlji; Od sredine 1980-ih do 2010-ih također je viđeno kao odraz rivalstva između porodice Agnelli, većinskih vlasnika Juventusa, i Silvija Berlusconija, većinskog vlasnika Milana, koji su ujedno i simboli Prve, odnosno Druge Republike. Ovaj je derbi i među prvim nogometnim utakmicama prenošenim na italijanskoj televiziji (iako u eksperimentalnoj fazi), a odigran je i u nekim finalima, uključujući i rekordnih pet u Italijanskom kupu (1942, 1973, 1990, 2016, 2018) i tri Italijanska superkupa (2003, 2016, 2018). U međunarodnom kontekstu, Juventus i Milan odlučivali su o osvajaču Lige prvaka 2003. To je jedno od osam finala tog takmičenja između ekipa iz iste države i jedino takvo između italijanskih klubova. Osim brojnih službenih utakmica, dvije ekipe susretale su se i u prijateljskim ili neslužbenim događajima: na početku 20. stoljeća u takmičenjima kao što su Kraljeva medalja ili Dapplesova lopta, a u skorije vrijeme uglavnom na pripremnim događajima kao što su Trofej "Luigi Berlusconi" ili Trofej TIM.